«Keyingi yil so‘ngiga qadar Qirg‘izistonda bitta ham ta’mirtalab maktab bo‘lmaydi. Shu bilan birga yo‘llar qurilishi va ichimlik suvi bilan ta’minlash masalalari ham hal etiladi», dedi Qirg‘iziston prezidenti Almazbek Atambayev Botken viloyati, Chon-Kara tumanidagi maktab ochilishida. U shuningdek, Ak-Tatir - Isfana va O‘sh – Botken - Isfana avtoyo‘llari ochilishida ham ishtirok etdi. «Yo‘llarsiz, suvsiz va elektr tarmoqlarisiz hududlarda rivojlanish, mamlakatda taraqqiyot bo‘lmaydi», - deb o‘tdi u yo‘llar ochilishi munosabati bilan bo‘lib o‘tgan tadbirda. Davlat rahbarining axborot bo‘limi xabar berishicha, ta’mirlash uchun ajratilgan yo‘l uchastkasi maydoni 87 kilometrga teng. Prezidentning ma’lum qilishicha, mazkur uchatskaning ochilishi nafaqat hudud, balki mamlakat uchun ham katta voqeadir.